Francesca Simon

Grázlik Gabo a futbalový zápas

15. DIEL

Ukážka z elektronickej knihy

Francesca Simon vyrastala v slnečnej Kalifornii. Na univerzitách v Yale a v Oxforde vyštudovala stredovekú históriu a literatúru. V súčasnosti žije v Londýne s manželom a synom. Ak práve nepracuje na ďalšej knihe, píše krátke články o divadle a reštauráciách, prípadne preháňa svojho tibetského španiela Šantiho.

Elaine a Markovi Eisenthalovcom, Alexandrovi, Joshovi a Katherine

Text © Francesca Simon 2006 Illustrations © Tony Ross 2006

First published in Great Britain in 2006

by Orion Children’s Books, a division of the Orion Publishing Group Ltd.

Translation © Darina Zaicová 2011

Slovak edition © Vydavateľstvo SLOVART, spol. s r. o., Bratislava 2011

Všetky práva vyhradené. Žiadna časť tejto knihy sa nesmie reprodukovať ani šíriť v akejkoľvek forme alebo akýmikoľvek prostriedkami, či už elektronickými alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému bez predchádzajúceho písomného súhlasu vydavateľa.

Z anglického originálu Francesca Simon: Horrid Henry and the Football Fiend, ktorý vyšiel vo vydavateľstve Orion Publishing Group, London 2006, preložila Darina Zaicová.

Zodpovedná redaktorka Elena Slobodová Editorka Zuzana Šeršeňová

Sadzba a zalomenie ITEM, spol. s r. o., Bratislava Tlač Patria I, spol. s r. o., Prievidza

ISBN 978-80-556-0254-7

10 9 8 7 6 5 4 3 2 1

www.slovart.sk

Vytvorenie elektronickej verzie Dibuk, s. r. o., 2020

1

GRÁZLIK GABO A VILKOV DENNÍK

„Čo robíš?“ spýtal sa Gabo a rázne vkročil do Vilkovej izby.

„Nič,“ rýchlo odpovedal Vzorný Vilko a bleskovo zatvoril zošit.

„Niečo robíš,“ dobiedzal Gabo.

„Odíď z mojej izby,“ rozkázal Vilko.

„Máš zakázané chodiť sem bez dovolenia.“

Grázlik Gabo sa naklonil Vilkovi nad plece a sliedil.

„Čo píšeš?“

„To nie je tvoja vec,“ odvrkol Vzorný Vilko a úzkostlivo zakrýval zošit rukou.

„Je to moja vec, lebo píšeš o mne.“

„Je to môj denník. Môžem napísať, čo sa mi zachce,“ bránil sa Vilko. „Slečna Ľúbezná povedala, aby sme si týždeň písali denník a opísali v ňom každý deň.“

„Nu-da,“ zahlásil Gabo a zívol.

„Nie je to nuda,“ protirečil Vilko.

„Už budúci týždeň sa dozvieš, čo som napísal, vybrali ma, aby som z denníka pred všetkými nahlas čítal.“

V Grázlikovi Gabovi zamrelo srdce. Vilko má nahlas čítať z denníka?

To znamená, že sa všetci dozvedia, čo o Gabovi šíri? V žiadnom prípade!

„Daj mi to!“ zvrieskol Gabo a chňapol po denníku.

„Nie!“ zvolal Vilko a denník pevne stískal. „MAMÁÁ! Pomóc! Gabo je v mojej izbe! A ani nezaklopal! A nechce odísť!“

„Čuš, tlčhuba,“ zahriakol ho Gabo a odsúval Vilkove zovreté prsty z denníka.

„MAMÁÁÁÁÁÁÁÁ!“ reval Vilko. Mama stúpala hore schodmi.

Gabo otvoril Vilkov denník. No kým stihol prečítať čo len slovo, vo dverách sa zjavila mama.

„Ukradol mi denník! A povedal, aby som čušal!“ žaloval Vilko.

„Gabo! Okamžite prestaň trápiť brata,“ rozkázala mama.

„Netrápil som ho,“ protestoval Gabo.

„Ale trápil,“ zafňukal Vilko.

„A teraz kvôli tebe plače,“ zamračila sa mama. „Ospravedlň sa.“

„Len som sa pýtal na domácu úlohu,“ vysvetľoval Gabo nevinne.

„Chcel si prečítať môj denník,“ vzlykal Vzorný Vilko.

„Gabo!“ okríkla ho mama. „Nebuď drzý. Denník je osobná vec. A teraz odíď a nechaj brata na pokoji.“

Bolo to nespravodlivé. Prečo musí mama zakaždým uveriť iba Vilkovi?

Dofrasa. Grázlik Gabo vypochodoval z izby. V žiadnom prípade nebude čakať a až pred celou školou zisťovať, čo o ňom Vilko napísal.

Cup. Cup. Cup.

Grázlik Gabo sa otočil doprava. Grázlik Gabo sa otočil doľava. Mama je dolu a pracuje na počítači. Otec je v záhrade. Vzorný Vilko je na návšteve u Milučičkého Marka.

Konečne je vzduch čistý! Gabo sa už niekoľko dní pokúša dostať k Vilkovmu denníku. Nemôže zbytočne strácať čas.

Zajtra bude vo Vilkovej triede besiedka.

Napíše do denníka o nedeľňajšej prestrelke, že bol Gabo nútený hodiť do Vilka špagety v omáčke? Alebo, že ho vytlačil z čierneho pohodlného kresla a uštipol? Alebo o včerajšku, keď ho Gabo vyhodil zo spolku Fialovej ruky a Vilko to utekal žalovať mame?

A ľstivý a prefíkaný červiak Vilko to určite zaonačí tak, aby Gabo vyzeral ako gauner, hoci v skutočnosti je zakaždým na vine Vilko.

Ešte horšie: aké príšerné klamstvá si v denníku povymýšľal? Ľudia si vypočujú jeho výmysly a budú ich považovať za pravdu. A keď raz bude Gabo slávny ...

Koniec ukážky